CELEX: 62019CN0872
Language: el
Date: 2019-11-28 00:00:00
Title: Υπόθεση C-872/19 P: Αναίρεση που άσκησε στις 28 Νοεμβρίου 2019 η Βολιβαριανή Δημοκρατία της Βενεζουέλας κατά της αποφάσεως που εξέδωσε το Γενικό Δικαστήριο (τέταρτο πενταμελές τμήμα) στις 20 Σεπτεμβρίου 2019 στην υπόθεση T-65/18, Βενεζουέλα κατά Συμβουλίου

10.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/27
            
         
      Αναίρεση που άσκησε στις 28 Νοεμβρίου 2019 η Βολιβαριανή Δημοκρατία της Βενεζουέλας κατά της αποφάσεως που εξέδωσε το Γενικό Δικαστήριο (τέταρτο πενταμελές τμήμα) στις 20 Σεπτεμβρίου 2019 στην υπόθεση T-65/18, Βενεζουέλα κατά Συμβουλίου
      (Υπόθεση C-872/19 P)
      (2020/C 45/25)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Βολιβαριανή Δημοκρατία της Βενεζουέλας (εκπρόσωποι: L. Giuliano και F. Di Gianni, avvocati)
      
         Αντίδικος κατ’ αναίρεση: Συμβούλιο της Ευρωπαϊκής Ένωσης
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη απόφαση, στο μέτρο που με αυτή απορρίφθηκε η προσφυγή της ως απαράδεκτη·
               
            
                  —
               
               
                  να κρίνει την προσφυγή παραδεκτή και να αναπέμψει την υπόθεση στο Γενικό Δικαστήριο, προκειμένου αυτό να αποφανθεί επί της ουσίας της διαφοράς και
               
            
                  —
               
               
                  να καταδικάσει το Συμβούλιο στα δικαστικά έξοδα της αναιρετικής δίκης και της δίκης ενώπιον του Γενικού Δικαστηρίου.
               
            
         Λόγοι αναιρέσεως και κύρια επιχειρήματα
      
      Προς στήριξη της αίτησης αναιρέσεως η αναιρεσείουσα προβάλλει έναν μοναδικό λόγο αναιρέσεως, ο οποίος αποτελείται από τρία σκέλη.
      Το Γενικό Δικαστήριο εφάρμοσε εσφαλμένα το κριτήριο του άρθρου 236, παράγραφος 4, ΣΛΕΕ, κατά το οποίο η πράξη πρέπει να αφορά άμεσα τον προσφεύγοντα, υπό το πρίσμα της νομολογίας Almaz-Antey:
      
                  1.
               
               
                  Το Γενικό Δικαστήριο εφάρμοσε εσφαλμένο κριτήριο για να εξετάσει κατά πόσον οι προσβληθείσες διατάξεις αφορούν άμεσα τη Βολιβαριανή Δημοκρατία της Βενεζουέλας (1).
               
            
                  2.
               
               
                  Το Γενικό Δικαστήριο υπέπεσε σε πλάνη περί το δίκαιο, καθόσον δεν έλαβε υπόψη ορισμένες ουσιώδεις περιστάσεις της παρούσας υπόθεσης κατά την εφαρμογή του εν λόγω κριτηρίου, όπως αυτό έχει προσδιοριστεί στην απόφαση Almaz-Antey.
               
            
                  3.
               
               
                  Το Γενικό Δικαστήριο δεν έλαβε υπόψη τις πραγματικές συνέπειες των προσβληθεισών διατάξεων στη Βολιβαριανή Δημοκρατία της Βενεζουέλας.
               
            
         (1)  Απόφαση (ΚΕΠΠΑ) 2017/2074 του Συμβουλίου, της 13ης Νοεμβρίου 2017, σχετικά με περιοριστικά μέτρα λόγω της κατάστασης στη Βενεζουέλα (ΕΕ 2017, L 295, σ. 60)